**כוכב אלקיים-לוי** (נולדה ב-1984) היא עורכת דין, חוקרת ודוקטור למשפט בינלאומי, מגדר וזכויות אדם. מרצה בחטיבה לביטחון ומשפט באוניברסיטת רייכמן ובמכון ליחסים בינלאומיים באוניברסיטה העברית, מייסדת מכון דבורה ללימודי מגדר וקיימות, ומייסדת הנציבות האזרחית לעניין פשעי חמאס נגד נשים וילדים במהלך מתקפת הפתע בשבעה באוקטובר 2023. כלת פרס ישראל לשנת התשפ"ד (2024).

ביוגרפיה
--------

אלקיים-לוי גדלה בלוד להורים שעסקו בחינוך. היא האחות האמצעית מבין חמישה ילדים. משפחתה דתית. אמה היא אחותו של יעקב ברדוגו.

את שירותה הצבאי עשתה ביחידת דובר צה"ל. לאחר מכן למדה לתואר במשפטים ומדעי המדינה באוניברסיטת בר-אילן. את ההתמחות לעריכת דין עשתה במחלקת הבג"צים בפרקליטות המדינה. לאחר מכן עברה למחלקת הדין הבינלאומי, תחת המשנה ליועץ המשפטי לממשלה. בין השאר עסקה בתיקים משפטיים ובאמנות שקשורים בסחר בבני אדם, זכויות ילדים וזכויות אסירים.

ב-2014 עברה להתגורר בארצות הברית ולמדה לתואר שני ושלישי במשפטים באוניברסיטת פנסילבניה. במהלך לימודיה השתתפה במספר תוכניות עמיתים מטעם האוניברסיטה. היא קיבלה מלגה ותקן של חוקרת זכויות אדם שאפשרו לה ללוות תוכניות של סיוע משפטי פרו בונו לחסרי מעמד, לרבות למבקשי מקלט ולילדים מקסיקניים שחצו את הגבול לארצות הברית. על עבודה זו זכתה במספר פרסים. עבודת הדוקטורט שלה עסקה בזכותן של נשים לחופש דת ואמונה, והסדרה של זכויות אלו תחת מטריית המשפט הבינלאומי. פרסמה מאמרים בכתבי עת משפטיים.

ב-2019 שבה עם משפחתה לישראל והחלה ללמד באוניברסיטת רייכמן קורס שעוסק בתיאוריות פמיניסטיות בדין הבינלאומי. ב-2020 ייסדה את מכון דבורה, מכון מחקרי יישומי שפועל להגנה על זכויות נשים בישראל ולצמצום פערים מגדריים בראייה אסטרטגית. בשנה זו החלה ללמד קורס חוץ אוניברסיטאי "התנועה הפמיניסטית: עבר, הווה ועתיד".

בשנים 2020–2021 הייתה עמיתת פוסט דוקטורט ומרצה אורחת במרכז רקמן לקידום שוויון לנשים, בפקולטה למשפטים באוניברסיטת בר-אילן. הייתה עמיתת מחקר גם במרכז מינרבה לזכויות האדם באוניברסיטת תל אביב. בשנים אלו שימשה גם כיועצת מומחית מטעם ישראל בפרויקט מאגר הנתונים לשוויון מגדרי לנשים של האו"ם. בשנים 2019–2021 שימשה גם כחוקרת בכירה מטעם מיזם המחקר של האיחוד האירופאי Horizon2020 Gender-Net-Plus במחקר על "אלימות כנגד נשים מהגרות ופליטות: גורמים ומדיניות תגובה אפקטיבית".

ב-2022 הצטרפה לפורום סופי דייוויס לחקר מגדר, סכסוכים ויישובם באוניברסיטה העברית, כעמיתת פוסט דוקטורט. במסגרת זו ביצעה מחקר העוסק בצדק טרנספורמטיבי בחוק הבינלאומי.

אלקיים-לוי עמדה בראש צוות מטעם המטה לביטחון לאומי, שבחן את ההשלכות של משברים ואירועי קיצון לאומיים על נשים. מסקנות הדו"ח שהגיש הצוות הניחו את היסודות לגיבוש מדיניות לאומית שתצמצם פגיעה אפשרית בנשים בשגרה ובחירום ותבטיח ייצוג של נשים בגופים שבהם מגובשת מדיניות הביטחון של ישראל, לרבות ייצוג של 33% בקבינט המדיני-ביטחוני. הדוח אומץ בהחלטת ממשלה ב-2022. עם פרוץ מלחמת חרבות ברזל באוקטובר 2023 גיבשה אלקיים רשימה של כ-50 נשים מתחומים שונים, הנכונות לקבל על עצמן תפקיד בגופי החירום והשיקום, והגישה אותה במכתב לראש המל"ל.

משמשת כיועצת אקדמית בוועדה לשוויון וגיוון באוניברסיטת תל אביב ובטכניון. כמו כן משמשת כיועצת אקדמית בקואליציית 2030 לפרויקט קידום יעדי פיתוח בר קיימא של האו"ם מטעם האיחוד האירופי. עמיתת מחקר במכון הרטמן במסגרתו מבצעת מחקר אודות ההגנה הגלובלית על תנועות דתיות פמיניסטיות בעולם ותרומתן להבנת שינויים חברתיים. חברה בפורום דבורה ובפורום האקלים הישראלי של נשיא המדינה, יצחק הרצוג.

החל משנת 2023 פעילה מרכזית בתנועת "בונות אלטרנטיבה" הפועלת לקידום שוויון חברתי, העצמת נשים והעלאת המודעות לאלימות נגד נשים. הייתה שותפה לכתיבת ניתוח של השלכות הרפורמה המשפטית על חייהן של נשים בישראל, שהוצג לנשיא המדינה, יצחק הרצוג.

### הנציבות האזרחית לעניין פשעי חמאס נגד נשים וילדים

באוקטובר 2023, כשבוע לאחר מתקפת הפתע על ישראל, ייסדה אלקיים-לוי את הנציבות האזרחית לעניין האלימות מינית שביצע החמאס בנשים ובילדים. הנציבות היא ארגון עצמאי, לא ממשלתי שמטרתו לקדם חקירה של פשעי המלחמה שבוצעו על ידי חמאס כנגד נשים וילדים במהלך הטבח שבוצע ב-7 באוקטובר 2023 ופשעי המלחמה הנמשכים כנגד נשים וילדים שנחטפו במהלכו. צוות הנציבות כולל משפטניות, קרימינולוגיות, חוקרות ופעילות מתחומים שונים. הצוות פועל מול גורמי אכיפה וחקירה, ובכלל זה המשטרה, השב"כ והפרקליטות ומול גופים בינלאומיים, לאיסוף עדויות וחומרי תיעוד מיום הטבח לטובת הרכבת מאגר של עדויות לפשעים נגד נשים וילדים. בטווח הקרוב החומרים עשויים לשמש את הקורבנות או בני משפחתם ובעתיד הרחוק הכוונה היא להקים ארכיון באוניברסיטת בן-גוריון, שהגישה אליו תתאפשר בכפוף לקריטריונים אתיים מחמירים.

לאחר שבחלוף שבועות מאירועי מתקפת הפתע האו"ם לא התייחס לפגיעות המיניות שבוצעו כחלק ממתקפת חמאס, ניסחה אלקיים-לוי מכתב מחאה לארגון האו"ם לקידום והעצמת נשים, בשיתוף עם ארגונים נוספים, במקביל לפעילות מחאה ישראלית ובינלאומית נוספת שהתקיימה בנושא זה. בסופו של דבר, ב-2 בדצמבר 2023 פרסם הארגון הודעת גינוי והכרה בהיקף וחומרת הפגיעות המיניות.

אלקיים-לוי מרבה להתראיין ולהעביר סקירות בנושא זה לגורמים ישראליים ובינלאומיים. היא העבירה סקירה לראש ממשלת ספרד פדרו סנצ'ס ולראש ממשלת בלגיה אלכסנדר דה קרו, בעת ביקורם בישראל. כמו כן נפגשה בנושא עם בכירי המועצה הלאומית למגדר והמועצה לביטחון לאומי של ארצות הברית ועם עוזרת נשיא ארצות הברית לענייני מגדר, ג'ניפר קליין.

חיים אישיים
-----------

נשואה ואם לארבעה ילדים. מתגוררת במודיעין.

פרסים והוקרה
------------

* 2022: רשימת 40 הצעירים המבטיחים של דה מרקר
* 2024: אות אבירות מרכז פרס לשלום ולחדשנות
* 2024: פרס ישראל בתחום הערבות הדדית

ראו גם
------

* אלימות מינית במתקפת חמאס בשבעה באוקטובר 2023
* נשים במלחמת חרבות ברזל

קישורים חיצוניים
----------------

* אתר האינטרנט הרשמי של כוכב אלקיים לוי
* אתר האינטרנט הרשמי של מכון דבורה
* כוכב אלקיים-לוי, ברשת החברתית LinkedIn
* כוכב אלקיים-לוי, ברשת החברתית אקס (טוויטר)

הערות שוליים
------------

1. 1 2 3 4 5 6 7 8 9  אתר למנויים בלבד הילו גלזר, עדות אחר עדות, מתברר ההיקף המבעית של מעשי האונס ב-7 באוקטובר, באתר הארץ, 30 בנובמבר 2023
2. ↑  הכל נשאר במשפחה: זוכת פרס ישראל ד"ר כוכב אלקיים לוי - אחיינית של ברדוגו
3. ↑  Cochav Elkayam-Levy • Graduate Admissions • Penn Carey Law, www.law.upenn.edu
4. ↑  Author Page for Cochav Elkayam-Levy :: SSRN, papers.ssrn.com (באנגלית)
5. 1 2  Dr. Cochav Elkayam-Levy | international law, Cochav Elkayam-Levy (באנגלית)
6. ↑  Home | Dvora Institute מכון דבורה Reimagining the rules for an equal and sustainable future, באתר Deborah Institute Gender Equality 2050
7. ↑  על הקורס, באתר Feminism & Gender
8. 1 2  ֿWork Experience | Dr. Cochav Elkayam-Levy, Cochav Elkayam-Levy (באנגלית)
9. 1 2  כוכב אלקיים לוי, באתר האוניברסיטה העברית בירושלים
10. ↑  האזהרה שקיבל ראש המל"ל: "פגיעה קשה בציבור הישראלי", באתר אייס, 18 באוקטובר 2023
11. ↑  טל שניידר, המל"ל ממליץ לקבוע בחוק ייצוג של לפחות 33% נשים בקבינט המדיני-ביטחוני, באתר זמן ישראל, 3 ביולי 2022
12. 1 2  Dr. Cochav Elkayam-Levy | international law, Cochav Elkayam-Levy (באנגלית)
13. ↑  כוכב אלקיים לוי - עמיתת מכון הרטמן, באתר מכון שלום הרטמן
14. ↑  כוכב אלקיים לוי, באתר forumdvorah
15. 1 2  *Gender-Based War Crimes in Hamas' Massacare in Israel Oct 7th 2023 - Dr. Cochav Elkayam-Levy, CEDAW*, נבדק ב-2023-12-02
16. ↑  The Israeli Law Professors' Forum for Democracy, Violation of Women’s Rights as a Result of the Proposed Regime Changes in Israel: Position Paper #11, Forum for Democracy, ‏2023-02-18
17. ↑  "משימה היסטורית": כך נאספות הראיות לפשעי המין המחרידים של מחבלי חמאס | ישראל היום, באתר www.israelhayom.co.il, ‏2023-11-16
18. ↑  שקד שדה, ‏ארגוני נשים בישראל נגד האו"ם: "מתעלם מרצח, שחיטה, אונס וחטיפה", באתר מעריב אונליין, 23 באוקטובר 2023
19. 1 2  אריאלה כרמל, שתיקה כואבת במיוחד: "ארגוני הנשים בעולם נטשו ובגדו בנו", באתר כלכליסט, 1 בנובמבר 2023
20. ↑  MeToo Unless UR A Jew, Me Too UNless (באנגלית)
21. ↑  איתמר אייכנר, דניאל אדלסון, ארגון הנשים של האו"ם גינה לראשונה את זוועות ה-7 באוקטובר: "מבוהלים מכמות הדיווחים על אלימות מינית", באתר ynet, 2 בדצמבר 2023
22. ↑  , X (formerly Twitter)
23. ↑  איתמר אייכנר, הדר גיל-עד, תחקיר ב-CNN, עדויות קשות: ישראל במאבק בהכחשות מקרי האונס, באתר ynet, 17 בנובמבר 2023
24. ↑  *The Unspeakable Terror - Gender Based Violence on October 7*, נבדק ב-2023-12-02
25. ↑  הילה גורנת, לא שותקות: הוובינר החשוב באוניברסיטת הרווארד על האלימות המגדרית ב-7 באוקטובר, באתר Are Magazine - מגזין ARE, ‏2023-11-28
26. ↑  Israeli ‘Gender Crimes’ Investigator Finds Hamas ‘Weaponized’ Sexual Assault during Invasion, National Review, ‏2023-12-02 (באנגלית אמריקאית)
27. ↑  "Israel Gaza: Hamas raped and mutilated women on 7 October, BBC hears" (באנגלית בריטית). 2023-12-05. נבדק ב-2023-12-05.
28. ↑  איתמר אייכנר, העדויות על מעשי האונס של חמאס: הצהרה סגנית הנשיא, והפגישה עם נציגת ביידן, באתר ynet, 7 בדצמבר 2023
29. ↑  אתר למנויים בלבד תום לוינסון, כוכב אלקיים־לוי | בין מדיניות לזכויות אדם, באתר TheMarker‏, 6 בדצמבר 2022
30. ↑  אבירות מרכז פרס לשלום ולחדשנות 2024, באתר www.peres-center.org
31. ↑  נועם (דבול) דביר, מיטל יסעור בית-אור, פורסמו שני זוכים נוספים לפרס ישראל: גבורה אזרחית לד״ר חן קוגל, ערבות ההדדית לד"ר כוכב אלקיים-לוי, באתר ישראל היום, 20 במרץ 2024

|  |  |
| --- | --- |
| בקרת זהויות עריכת הנתון בוויקינתונים | 
* NTA: 386023700
* VIAF: 317166198
* WorldCat (עם VIAF): 317166198

 |